29.9.2023
SK
Úradný vestník Európskej únie
L 242/187
55. upozorňuje na skutočnosť, že ľudia, a najmä mladí ľudia, by mali mať možnosť žiť, študovať a pracovať vo svojej krajine a regióne; zdôrazňuje, že bez účinných a efektívnych opatrení na riešenie problému chudoby, efektívnej podpory mikrofinancovania a rozvoja malých podnikateľov budú migračné pohyby z ekonomických dôvodov naďalej narastať, konkrétne migrácia spôsobujúca únik mozgov, čo bude mať za následok viaceré problémy pre cieľové krajiny aj krajiny pôvodu;
56. je pevne presvedčený, že najlepší prístup k extrémnej chudobe je viacrozmerný a holistický, a opakuje, že vzdelávanie (a odborná príprava) je ľudským právom a zároveň najsilnejším nástrojom boja proti chudobe, sociálnemu vylúčeniu a nerovnostiam;
57. zdôrazňuje, že v rozvojových krajinách podľa odhadov nenavštevuje základnú školu 64 miliónov detí; zdôrazňuje, že obzvlášť postihnuté sú dievčatá, keďže ich práva na kvalitné vzdelávanie je naďalej ohrozované v dôsledku zatvárania škôl, nedostatočného prístupu k dištančnému učeniu sa vrátane digitálneho vzdelávania a znižovania národných rozpočtov na vzdelávanie v dôsledku napätia v hospodárstvach krajín; okrem toho zdôrazňuje, že jednou z hlavných príčin je násilie v konfliktných oblastiach sveta a druhou veľkou prekážkou, ktorá je často úzko prepojená s konfliktom, je chudoba; pripomína, že je dôležité, aby sa rovnosť príležitostí stala ústredným prvkom rozvoja; zdôrazňuje, že zlepšenie postavenia žien a prístup k primeranému vzdelávaniu v rozvojových krajinách, najmä pre dievčatá a ženy, sú dôležité kroky v boji proti chudobe a potravinovej neistote; okrem toho zdôrazňuje, že prístup mladých žien k európskym projektom, odbornej príprave a finančným prostriedkom v oblasti podnikania sa musí podporovať v partnerských krajinách, keďže ženy zohrávajú dôležitú úlohu pri rozvoji miestneho a regionálneho hospodárstva vo viacerých rozvojových krajinách;
58. konštatuje, že Únia podporuje vzdelávanie v približne 100 krajinách a prostredníctvom partnerstiev, ako sú Globálne partnerstvo pre vzdelávanie (18) a Vzdelávanie nepočká (19), a naďalej podporuje rodovú rovnosť v spolupráci s vládami a mimovládnymi zainteresovanými stranami;
59. chváli prioritu Komisie prekročiť stanovený cieľ 10 % a dosiahnuť 13 % celkového portfólia GR INTPA v oblasti vzdelávania;
60. konštatuje, že v roku 2021 Únia vyplatila 85 mil.
EUR z ERF na podporu vzdelávania v partnerských krajinách, čím prispela k zápisu viac ako 32 miliónov žiakov základných škôl a takmer 3 miliónov študentov stredných škôl v rokoch 2018 – 2020; konštatuje, že z 85 mil.
EUR bolo 6 mil.
EUR použitých na podporu projektov mobility a budovania kapacít v rámci programu Erasmus pre krajiny AKT, 31 mil.
EUR bolo vyplatených na odborné vzdelávanie a prípravu – z tejto sumy bolo 5 mil.
EUR vyplatených ako súčasť programov rozpočtovej podpory, 1,2 mil.
EUR na práce a dodávky, 0,8 mil.
EUR na služby a zvyšných 24 mil.
EUR vo forme grantov;
61. konštatuje, že Komisia minulý rok prisľúbila 700 mil.
EUR na Globálne partnerstvo pre vzdelávanie, aby pomohla zabezpečiť pre 140 miliónov detí vyškolených učiteľov a aby sa ďalších 88 miliónov detí začalo učiť;
62. pripomína, že podnikateľské programy zohrávajú zásadnú úlohu v boji proti chudobe a v rozvoji hospodárskeho rastu; zdôrazňuje skutočnosť, že poskytovanie odbornej prípravy v oblasti podnikania môže pomôcť malým podnikateľom pri zakladaní podnikov a zlepšovaní obchodných postupov a umožňuje chudobným rodinám vytýčiť si cestu k udržateľnému živobytiu a sociálno-ekonomickej odolnosti; konštatuje však, že v záujme zlepšenia účinnosti takýchto programov by sa odborná príprava mala doplniť o individualizovanú podporu a nadväzujúce služby; pripomína, že v partnerských krajinách je nutné podporovať prístup mladých žien k európskym projektom, odbornej príprave v oblasti podnikania a fondom; (18) https://www.globalpartnership.org/ (19) https://www.educationcannotwait.org/